Pokoj vám

Pokoj vám je nerealizovaný štúdiový album slovenskej skupiny Prúdy, ktorý bol nahraný v roku 1969. Album malo vydať hudobné vydavateľstvo Panton na jeseň toho istého roku a mal byť druhým po ich debute Zvoňte, zvonky. Album bol vydaný až o devätnásť rokov neskôr, v roku 1998 hudobným vydavateľstvom Bonton.

 O albume 
Album Pokoj vám bol nahrávaný v lete 1969 v štúdiu symfonického orchestra Československého rozhlasu v Bratislave. Napriek tomu, že mal už pridelené katalógové číslo, vydaný nebol. Dôvodom boli temné, depresívne texty Kamila Peteraja a Borisa Filana, ktoré evokovali nálady beznádeje súvisiace s augustovou okupáciou v lete v roku 1968. Zvukový záznam z albumu sa oficiálne stratil a dlho to vyzeralo, že neexistuje. V niekoľkých kópiách ale koloval medzi fonoamatérmi a bol aj v archíve Pavola Hammela. Vďaka týmto okolnostiam sa ho podarilo v roku 1998 rekonštruovať a zvukovo pripraviť na vydanie na kompaktnom disku vo vydavateľstve Bonton.

Album je skôr profilovkou Pavla Hammela, než skupiny Prúdy. Oproti vtedajšiemu štýlu kapely je Pokoj vám tichší, folkovejší a je konceptuálne do jedného celku prepojený hovoreným slovom v interpretácii Pavla Hammela. Napriek tomu na ňom znejú aj rockovejšie piesne, napríklad pieseň „Horiaci dom“, na ktorej účinkuje Marián Varga, no na albume elektrická gitara ani organ výraznejšie nedominujú. 

Hudobnú réžiu nahrávania albumu mal Leoš Komárek, o zvukovú réžiu sa starali Peter Hubka a Vladimír Marko, réžiu hovoreného slova mal Dušan Hanák. O remastrovanie archívneho materiálu sa v roku 1998 postaral Alexander Soldán, editorom celého projektu bol Peter Pišťanek.

 Bonusy na reedícii 
Na kompaktnom disku albumu z roku 1998 sú pridané okrem pôvodných skladieb aj dva bloky bonusov, ktoré prezentujú zostavu skupiny Prúdy z čias nahrávania albumu Zvoňte, zvonky. Ide o piesne, nahrané v roku 1968 pre krátky film Ivana Húšťavu Aleluja (nahrávky 13–17). Dve z nich sú klasické vianočné koledy, prearanžované do mierne nezvyklých polôh (napríklad pochmúrne znejúca „Tichá noc“), zvyšok sú pokusy o vlastné verzie vianočných piesní. 

Druhý blok bonusov, nahrávky 18–20, pochádzajú z televízneho programu Nedeľná chvíľka poézie vysielanom v roku 1968. Skupina v nich zhudobnila básne liverpoolských básnikov Rogera McGougha a Briana Pattena.

 Zoznam skladieb 

 Výroba albumu 
Skupina Prúdy
 Pavol Hammel – spev, akustická gitara, fujara
 Fedor Frešo – basová gitara, basová mandolína, zvonkohra, vokály; čembalo (6), aranžmány pridaných nástrojov
 Vlado Mallý – bicie nástroje, hoboj, perkusie, vokály
 Marián Varga – organ (7)
 Igor Čelko – klarinet, aranžmány dychových nástrojov (3), aranžmány pridaných nástrojov
 Peter Moric – soprán saxofón (3)
 Petr Hubáček – violončelo (4)
 Dušan Banyák – elektrická gitara (11)
 Juraj Bartovič – klavír (9)
 Nahrávanie bonusov
 Pavol Hammel – spev, akustická gitara, harmonika
 Marián Varga – organ, klavír, čembalo
 Peter Saller – akustická gitara, vokály
 Fedor Frešo – basová gitara, vokály
 Vlado Mallý – bicie nástroje, vokály
Produkcia
 Peter Pišťanek – producent kompilácie z r. 1998
 Peter Hubka, Vladimír Marko – zvuková réžia
 Leoš Komárek – hudobná réžia
 Alexander Soldán – remastering (r. 1998)
 Dušan Hanák – réžia hovoreného slova
 Fedor Frešo, Peter Pišťanek – texty na obale
 Ivan Cích, M. Polónyová – fotografie
 Peter Sedlák – výtvarný návrh
 OPAL s.r.o. – litografie

 Referencie 

Kategória:Albumy skupiny Prúdy
Kategória:Hudobné albumy z 1998
Kategória:Hudobné albumy z 1969
Kategória:Albumy Pavla Hammela